b'\n_START_ARTICLE_\nLasse J\xc3\xa4msen\n_START_SECTION_\nUra\n_START_PARAGRAPH_\nJ\xc3\xa4msen oli JyP HT:n kasvatti. H\xc3\xa4n voitti B-nuorten Suomenmestaruuden vuonna 1992, A-nuorten SM-pronssia 1994 ja Suomenmestaruuden 1995. J\xc3\xa4msen voitti kaudella 1993\xe2\x80\x931994 A-nuorten SM-liigan piste- ja maalip\xc3\xb6rssin tehopisteill\xc3\xa4 30+21=51. H\xc3\xa4n pelasi kauden aikana my\xc3\xb6s ensimm\xc3\xa4isen SM-liigaottelunsa. Seuraavan liigaottelun J\xc3\xa4msen pelasi yhden kokonaan A-nuorissa vietetyn vuoden j\xc3\xa4lkeen kaudella 1995\xe2\x80\x931996, jolloin h\xc3\xa4n teki 47 runkosarjaottelussa tehopisteet 3+2=5. Kaudella 1996\xe2\x80\x931997 J\xc3\xa4msen teki enemm\xc3\xa4n tehopisteit\xc3\xa4: 49 runkosarjaottelussa 13+9=22 ja nelj\xc3\xa4ss\xc3\xa4 pudotuspeliottelussa tehot 1+1=2. H\xc3\xa4n oli runkosarjassa JYPin kolmanneksi paras maalintekij\xc3\xa4, kuten my\xc3\xb6s kaudella 1999\xe2\x80\x932000, jolloin h\xc3\xa4n teki 13 osumaa._NEWLINE_J\xc3\xa4msen siirtyi kaudeksi 2000\xe2\x80\x932001 Lahden Pelicansiin, jossa h\xc3\xa4n teki SM-liigan yhden kauden piste-enn\xc3\xa4tyksens\xc3\xa4 pisteill\xc3\xa4 23+21=44. J\xc3\xa4msen oli joukkueen paras maalintekij\xc3\xa4 ja kolmanneksi paras pistemies. H\xc3\xa4n oli SM-liigan maalip\xc3\xb6rssin jaetulla kymmenennell\xc3\xa4 sijalla. J\xc3\xa4msen muodosti tehokkaan hy\xc3\xb6k\xc3\xa4ysketjun Tommi Turusen ja Mikko Peltolan kanssa ja teki kauden aikana kaksi kyp\xc3\xa4r\xc3\xa4temppua. Kaudella 2001\xe2\x80\x932002 J\xc3\xa4msen oli tehopisteill\xc3\xa4 19+16=35 Pelicansin kolmanneksi paras pistemies. Kaudella 2002\xe2\x80\x932003 h\xc3\xa4n ei pelannut kuitenkaan en\xc3\xa4\xc3\xa4 omalla tasollaan ja teki vain kolme maalia, kunnes J\xc3\xa4msen siirtyi siirtotakarajalla tammikuun 2003 lopulla loppukauden kattaneella sopimuksella Tapparaan. H\xc3\xa4n voitti siell\xc3\xa4 kauden p\xc3\xa4\xc3\xa4tteeksi Suomenmestaruuden._NEWLINE_J\xc3\xa4msen siirtyi kaudeksi 2003\xe2\x80\x932004 vuoden mittaisella sopimuksella Oulun K\xc3\xa4rppiin. H\xc3\xa4n j\xc3\xa4i siell\xc3\xa4 kuitenkin pieneen rooliin, teki 27 pelaamassaan ottelussa vain viisi tehopistett\xc3\xa4 ja palasi joulukuussa 2003 Pelicansiin. Pelicans j\xc3\xa4i sarjan viimeiseksi ja J\xc3\xa4msen oli joukkueen harvoja valopilkkuja. H\xc3\xa4n teki 26 runkosarjaottelussa 19 tehopistett\xc3\xa4. Huhtikuussa 2004 J\xc3\xa4msen teki kaksivuotisen jatkosopimuksen Pelicansin kanssa. H\xc3\xa4nest\xc3\xa4 odotettiin kaudelle 2004\xe2\x80\x932005 t\xc3\xa4rke\xc3\xa4\xc3\xa4 maalintekij\xc3\xa4\xc3\xa4, mutta J\xc3\xa4msen osoittautui pettymykseksi ja teki 17 runkosarjaottelussa vain tehopisteet 1+1=2. J\xc3\xa4msen ei mahtunut kauden aikana aina Pelicansin pelaavaan kokoonpanoon tai oli kokoonpanon 13. hy\xc3\xb6kk\xc3\xa4\xc3\xa4j\xc3\xa4. H\xc3\xa4nen kautensa p\xc3\xa4\xc3\xa4ttyi lopulta polvivammaan. Kaudella 2005\xe2\x80\x932006 h\xc3\xa4n teki 44 runkosarjaottelussa tehopisteet 9+5=14._NEWLINE_J\xc3\xa4msen siirtyi kaudeksi 2006\xe2\x80\x932007 It\xc3\xa4vallan toiseksi korkeimmalle sarjatasolle Nationalligan EC Dornbirniin. H\xc3\xa4n teki siell\xc3\xa4 20 runkosarjaottelussa tehopisteet 8+31=39 ja oli joukkueen kolmanneksi paras pistemies. H\xc3\xa4n siirtyi kuitenkin kesken kauden Saksaan pelaamaan Baijerin aluesarjaa ESV Buchloen joukkueeseen. J\xc3\xa4msenin ura p\xc3\xa4\xc3\xa4ttyi kev\xc3\xa4\xc3\xa4seen 2007.\n_START_SECTION_\nPelaajauran j\xc3\xa4lkeen\n_START_PARAGRAPH_\nJ\xc3\xa4msen on pelaajauransa j\xc3\xa4lkeen toiminut muun muassa Kiekkoreippaan D2- ja E1-junioreiden valmentajana.'